b'\n_START_ARTICLE_\nMan gjorde et barn fortr\xc3\xa6d\n_START_PARAGRAPH_\nMan gjorde et barn fortr\xc3\xa6d er Tove Ditlevsens f\xc3\xb8rste roman fra 1941._NEWLINE_Romanen er en psykologisk skildring, hvori Tove Ditlevsen fors\xc3\xb8ger at forklare, hvordan voksnes angst kan udspringe af traumatiske oplevelser i barndommen. Bogen koncentrerer sig om eksistentielle sp\xc3\xb8rgsm\xc3\xa5l og de klasseskel, der herskede omkring udgivelsen.\n_START_SECTION_\nHandling\n_START_PARAGRAPH_\nRomanen handler om den unge Kirsten, der er vokset op p\xc3\xa5 N\xc3\xb8rrebro hos sine for\xc3\xa6ldre. Hun er forsigtig og tilbageholdende, hvorimod hendes eneste og ikke s\xc3\xa6rligt trofaste veninde, den lidt \xc3\xa6ldre Nina, er fri og l\xc3\xb8ssluppen. Kirsten arbejder p\xc3\xa5 kontoret p\xc3\xa5 et trykkeri. Hun har i barndommen v\xc3\xa6ret udsat for et seksuelt overgreb, og med denne oplevelse liggende bagest i sindet har hun sv\xc3\xa6rt ved at fungere som menneske. Hun pr\xc3\xb8ver romanen igennem at g\xc3\xb8re sig fri af denne angst for det ukendte, der ustandselig huserer i hendes bevidsthed. Romanen slutter med, at Kirsten finder ud af, hvem der har forgrebet sig p\xc3\xa5 hende og f\xc3\xa5r gjort op med ham.'